Κανονισμός (ΕΚ) αριθ. 1047/2001 της Επιτροπής

της 30ής Μαΐου 2001

για την καθιέρωση καθεστώτος πιστοποιητικών εισαγωγής και καταγωγής και για τον καθορισμό του τρόπου διαχείρισης των δασμολογικών ποσοστώσεων για τα σκόρδα που εισάγονται από τρίτες χώρες

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Εχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 2200/96 του Συμβουλίου, της 28ης Οκτωβρίου 1996, περί κοινής οργανώσεως αγοράς στον τομέα των οπωροκηπευτικών(1), όπως τροποποιήθηκε τελευταία από τον κανονισμό (ΕΚ) αριθ. 911/2001 της Επιτροπής(2), και ιδίως το άρθρο 31 παράγραφος 2,

την απόφαση 2001/404/ΕΚ του Συμβουλίου, της 28ης Μαΐου 2001, σχετικά με τη σύναψη συμφωνίας υπό μορφή ανταλλαγής επιστολών μεταξύ της Ευρωπαϊκής Κοινότητας και της Δημοκρατίας της Αργεντινής σύμφωνα με το άρθρο XXVIII της γενικής συμφωνίας δασμών και εμπορίου (ΓΣΔΕ) 1994 για την τροποποίηση των παραχωρήσεων όσον αφορά τα σκόρδα, που προβλέπονται στον πίνακα CXL, ο οποίος προσαρτάται στη ΓΣΔΕ(3), και ιδίως το άρθρο 2,

Εκτιμώντας τα ακόλουθα:

(1) Μετά από τις διαπραγματεύσεις που διεξήχθησαν σύμφωνα με το άρθρο XXVIII της ΓΣΔΕ 1994, η Κοινότητα τροποποίησε τους όρους εισαγωγής σκόρδων. Από την 1η Ιουνίου 2001 ο κανονικός εισαγωγικός δασμός σκόρδων του κωδικού ΣΟ 0703 20 00 συντίθεται από ένα τελωνειακό δασμό "ad valorem" που ανέρχεται σε 9,6 % και σε ένα ειδικό ποσό που ανέρχεται σε 1200 ευρώ ανά τόνο καθαρού βάρους. Ωστόσο, ποσόστωση 38370 τόνων απαλλαγμένη του ειδικού δασμού έχει ανοίξει με την απόφαση 2001/404/ΕΚ, εφεξής ονομαζόμενη "ποσόστωση ΓΣΔΕ". Το παράρτημα της απόφασης αυτής προβλέπει ότι η ποσόστωση αυτή κατανέμεται κατά 19147 τόνους για τις εισαγωγές καταγωγής Αργεντινής (αύξων αριθ. 09.4104), κατά 13200 τόνους για τις εισαγωγές καταγωγής Κίνας (αύξων αριθ. 09.4105) και κατά 6023 τόνους για τις εισαγωγές που κατάγονται από όλες τις υπόλοιπες τρίτες χώρες (αύξων αριθ. 09.4106).

(2) Λαμβάνοντας υπόψη, την ύπαρξη του ειδικού δασμού για τις εισαγωγές εκτός ποσόστωσης, η διαχείριση της απαιτεί την εφαρμογή καθεστώτος πιστοποιητικών εισαγωγής. Ένα τέτοιο καθεστώς θα πρέπει να επιτρέψει και τη λεπτομερή παρακολούθηση του συνόλου των εισαγωγών σκόρδων, συνεχίζοντας και αντικαθιστώντας το καθεστώς που καθιερώθηκε από τον κανονισμό (ΕΚ) αριθ. 1859/93 της Επιτροπής(4), όπως τροποποιήθηκε τελευταία από τον κανονισμό (ΕΚ) αριθ. 2872/2000(5), που κατά συνέπεια πρέπει να καταργηθεί. Οι λεπτομέρειες του καθεστώτος αυτού πρέπει να είναι συμπληρωματικές ή να προβλέπουν παρέκκλιση από εκείνες που θεσπίσθηκαν από τον κανονισμό (ΕΚ) αριθ. 1291/2000 της Επιτροπής, της 9ης Ιουνίου 2000, για τις κοινές λεπτομέρειες εφαρμογής του καθεστώτος των πιστοποιητικών εισαγωγής, εξαγωγής και προκαθορισμού για τα γεωργικά προϊόντα(6). Πρέπει κυρίως:

- να δημιουργηθούν δύο κατηγορίες πιστοποιητικών, η μια για την εισαγωγή με τους όρους της ποσόστωσης ΓΣΔΕ ("πιστοποιητικά Α"), και μια άλλη για την εισαγωγή εκτός της ποσόστωσης αυτής ("πιστοποιητικά Β"),

- να προβλεφθεί ότι η διάρκεια ισχύος των πιστοποιητικών αυτών περιορίζεται σε τρεις μήνες, χωρίς να είναι δυνατόν να ξεπερασθεί το εν λόγω έτος ποσόστωσης,

- να προβλεφθεί ότι η διάρκεια ισχύος των πιστοποιητικών αυτών περιορίζεται στην καταγωγή που αναγράφεται στην αίτηση,

- να προβλεφθεί, για την υποβολή των αιτήσεων πιστοποιητικών Α και για την έκδοση των πιστοποιητικών αυτών ένα χρονοδιάγραμμα που θα επιτρέπει την έγκαιρη ανακοίνωση από τα κράτη μέλη στην Επιτροπή των στοιχείων που αφορούν τις αιτήσεις πιστοποιητικών Α.

(3) Για να περιορισθούν, κατά το μέτρο του δυνατού, οι κερδοσκοπικές αιτήσεις πιστοποιητικών Α που δεν συνδέονται με πραγματική εμπορική δραστηριότητα στην αγορά των οπωροκηπευτικών, πρέπει να ληφθούν μέτρα. Για το σκοπό αυτό, πρέπει:

- να καθορισθούν ορισμένα κριτήρια όσον αφορά το καταστατικό των αιτούντων τέτοια πιστοποιητικά,

- να απαγορευθεί η εκχώρηση των πιστοποιητικών αυτών και

- να καθορισθεί ένα ορθολογικό όριο για τις ατομικές αιτήσεις.

(4) Λαμβάνοντας υπόψη την ανταλλαγή επιστολών με την Αργεντιντή, θα πρέπει να κατανεμηθούν, μεταξύ των παραδοσιακών εισαγωγέων και των άλλων, οι παραχωρούμενες ποσότητες και να καθορισθεί αυτή η έννοια των παραδοσιακών εισαγωγέων, ενώ παράλληλα θα επιτρέπεται η χρησιμοποίηση των ποσοστώσεων κατά βέλτιστο τρόπο.

(5) Για να είναι δυνατόν να διασφαλισθεί κατάλληλη διαχείριση της ποσόστωσης ΓΣΔΕ, πρέπει να καθορισθούν τα μέτρα που θα ληφθούν από την Επιτροπή σττν περίπτωση κατά την οποία οι αιτήσεις πιστοποιητικών Α θα υπερβούν, για μια καταγωγή και για καθορισμένο τρίμηνο, τις ποσότητες που έχουν καθορισθεί από την απόφαση 2001/404/ΕΚ, προσαυξημένες με τις μη χρησιμοποιηθείσες ποσότητες πιστοποιητικών που εκδόθηκαν προηγουμένως. Όταν στα μέτρα αυτά περιλαμβάνεται η εφαρμογή συντελεστού μειώσεως που θα έφαρμοσθεί κατά την έκδοση των πιστοποιητικών Α, πρέπει να προβλεφθεί η δυνατότητα να αποσύρεται η αίτηση εκδόσεως των πιστοποιητικών αυτών, με άμεση αποδέσμεύση της εγγύησης.

(6) Προκειμένου να ενισχυθεί ο έλεγχος και να αποφευχθεί κάθε κίνδυνος εκτροπής του εμπορίου που θα βασίζεται σε ανακριβή έγγραφα, ο κανονισμός (ΕΚ) αριθ. 544/97 της Επιτροπής(7), όπως τροποποιήθηκε από τον κανονισμό (ΕΚ) αριθ. 2520/98(8), καθιέρωσε ένα πιστοποιητικό καταγωγής για τα σκόρδα που εισάγονται απο ορισμένες τρίτες χώρες και επιβάλλει την απευθείας μεταφορά στην Κοινότητα των σκόρδων που κατάγονται από αυτές τις τρίτες χώρες. Αυτό το πιστοποιητικό καταγωγής εκδίδεται από τις αρμόδιες εθνικές αρχές σύμφωνα με τις διατάξεις των άρθρων 56 έως 62 του κανονισμού (ΕΟΚ) αριθ. 2454/93 της Επιτροπής, της 2ας Ιουλίου 1993, για τον καθορισμό ορισμένων διατάξεων εφαρμογής του κανονισμού (ΕΟΚ) αριθ. 2913/92 του Συμβουλίου για τη θέσπιση του κοινοτικού τελωνειακού κώδικα(9), όπως τροποποιήθηκε τελευταία από τον κανονισμό (ΕΚ) αριθ. 993/2001(10). Για λόγους διοικητικής απλούστευσης, πρέπει να συμπεριληφθούν στον παρόντα κανονισμό οι κατάλληλες, διατάξεις του εν λόγω κανονισμού (ΕΚ) αριθ. 544/97 και να καταργηθεί ο εν λόγω κανονισμός.

(7) Είναι ανάγκη να προβλεφθεί, για τις εισαγωγές σκόρδων που πραγματοποιούνται μετά την έναρξη εφαρμογής του παρόντος κανονισμού, καλυπτόμενες από πιστοποιητικά εισαγωγής εκδιδόμενα σύμφωνα με τον κανονισμό (ΕΚ) αριθ. 1104/2000 της Επιτροπής, της 25ης Μαΐου 2000, σχετικά με μέτρο διασφαλίσεως που εφαρμόζεται στις εισαγωγές σκόρδων καταγωγής Κίνας(11), η διενέργειά τους υπό τους όρους που ίσχυαν τη στιγμή έκδοσης των εν λόγω πιστοποιητικών.

(8) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης νωπών οπωροκηπευτικών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

ΤΙΤΛΟΣ I

Πιστοποιητικά εισαγωγής και δασμολογικές ποσοστώσεις

Άρθρο 1

Γενικότητες

1. Κάθε θέση σε ελεύθερη κυκλοφορία στην Κοινότητα σκόρδων που υπάγονται στον κωδικό ΣΟ 0703 20 00 υπάγεται στην προσκόμιση πιστοποιητικού εισαγωγής που εκδίδεται σύμφωνα με τον παρόντα κανονισμό.

2. Επιτρέπεται η θέση σε ελεύθερη κυκλοφορία σκόρδων στο πλαίσιο των δασμολογικών ποσοστώσεων που άνοιξαν από την απόφαση 2001/404/ΕΚ, με δασμό ad valorem ύψους 9,6 %, μόνο για τα πιστοποιητικά εισαγωγής που περιλαμβάνουν στο τετραγωνίδιο 20 μία των ακολούθων ενδείξεων:

- Derecho de aduana 9,6 % - Reglamento (CE) n° 1047/2001,

- Toldsats 9,6 % - forordning (EF) nr. 1047/2001,

- Zollsatz 9,6 % - Verordnung (EG) Nr. 1047/2001,

- Δασμός 9,6 % - Κανονισμός (ΕΚ) αριθ. 1047/2001,

- Customs duty 9,6 % - Regulation (EC) No 1047/2001,

- Droit de douane 9,6 % - Reglement (CE) n° 1047/2001,

- Dazio 9,6 % - Regolamento (CE) n. 1047/2001,

- Douanerecht 9,6 % - Verordening (EG) nr. 1047/2001,

- Direito aduaneiro 9,6 % - Regulamento (ΕΚ) n.o 1047/2001,

- Tulli 9,6 % prosenttia - Asetus (EY) n:o 1047/2001,

- Tull 9,6 % - Förordning (EG) nr 1047/2001.

Αυτά τα πιστοποιητικά εξαγωγής εφεξής ονομάζονται "πιστοποιητικά Α". Τα άλλα πιστοποιητικά εξαγωγής εφεξής ονομάζονται "πιστοποιητικά Β".

3. Οι αιτήσεις πιστοποιητικών που περιλαμβάνουν στο τετραγωνίδιο 20 μια των ενδείξεων που αναφέρονται στην παράγραφο 2 θεωρούνται ως αιτήσεις πιστοποιητικών Α. Οι άλλες αιτήσεις θεωρούνται ως αιτήσεις πιστοποιητικών Β. Μια αίτηση πιστοποιητικού Α δεν μπορεί να δώσει το δικαίωμα εκδόσεως ενός πιστοποιητικού Β.

Άρθρο 2

Διατάξεις που εφαρμόζονται σε όλα τα πιστοποιητικά

1. Οι διατάξεις τον κανονισμού (ΕΚ) αριθ. 1291/2000 εφαρμόζονται στο καθεστώς που καθιερώνεται από τον παρόντα κανονισμό, με την επιφύλαξη των ειδικών διατάξεων αυτού.

2. Στις αιτήσεις πιστοποιητικών και στα πιστοποιητικά εισαγωγής πρέπει να εμφαίνεται στο τετραγωνίδιο 8 η χώρα καταγωγής του προϊόντος. Η ένδειξη "ναι" σ' αυτή τη θέση 8 σημειώνεται με ένα σταυρό. Τα πιστοποιητικά εισαγωγής ισχύουν μόνο για τα προϊόντα που κατάγονται από τη χώρα που εμφαίνεται στο εν λόγω τετραγωνίδιο.

3. Το ποσό της ενίσχυσης που αναφέρεται στο άρθρο 15 παράγραφος 2 του κανονισμού (ΕΚ) αριθ. 1291/2000 καθορίζεται σε 15 ευρώ ανά τόνο καθαρού βάρους.

4. Η διάρκεια ισχύος των πιστοποιητικών εισαγωγής είναι τρεις μήνες που υπολογίζονται από την ημέρα της πραγματικής εκδόσεως τους χωρίς ωστόσο να μπορούν να ξεπεράσουν τις 31 του Μαΐου που έπεται.

Άρθρο 3

Διατάξεις που εφαρμόζονται στους αιτούντες πιστοποιητικά Α

1. Οι αιτήσεις πιστοποιητικών Α μπορούν να κατατεθούν μόνον από γεωργικούς εμπόρους, κατά την έννοια της παραγράφου 2.

2. Θεωρούνται ως γεωργικοί έμποροι, οι επιχειρηματίες, οικονομικοί φορείς, φυσικά ή νομικά πρόσωπα, μεμονωμένοι φορείς ή ομάδες, που έχουν διαθέσει στο εμπόριο, κατά τη διάρκεια τουλάχιστον ενός των δύο προηγούμενων ημερολογιακών ετών, οπωροκηπευτικά που αναφέρονται στο άρθρο 1 παράγραφος 2 του κανονισμού (ΕΚ) αριθ. 2200/96 για ελάχιστη ποσότητα που ανέρχεται σε 50 τόνους ετησίως. Η τήρηση του όρου αυτού πιστοποιείται από την εγγραφή σε εμπορικό μητρώο του κράτους μέλους ή με μια εναλλακτική απόδειξη που γίνεται αποδεκτή από το κράτος μέλος.

3. Οι γεωργικοί έμποροι κατά την έννοια της παραγράφου 2 στηρίζουν την αίτησή τους με πληροφορίες από τις οποίες επιτρέπεται να εξακριβωθεί, εφόσον γίνεται αποδεκτό από τις αρμόδιες εθνικές αρχές, η τήρηση των όρων που αναφέρονται στην εν λόγω παράγραφο 2.

Άρθρο 4

Αιτήσεις πιστοποιητικών

1. Για καθένα από τα τρίμηνα που αναφέρονται στο παράρτημα Ι, οι αιτήσεις πιστοποιητικών Α μπορούν να κατατεθούν μόνον από την πρώτη Δευτέρα έως και την πρώτη Παρασκευή του σχετικού τριμήνου.

2. Για καθεμία από τις τρεις καταγωγές και για καθένα από τα τρίμηνα που αναφέρονται στο παράρτημα Ι, ένας γεωργικός έμπορος κατά την έννοια του άρθρου 3 δεν μπορεί να υποβάλει περισσότερες από τέσσερις αιτήσεις πιστοποιητικών Α εισαγωγής σκόρδων, και αφού θα μεσολαβεί ελάχιστο χρονικό διάστημα πέντε ημερών μεταξύ των αιτήσεων αυτών. Καθεμία από τις αιτήσεις αυτές μπορεί να αφορά μόνον ποσότητα το πολύ ίση με το 20 % της ποσότητας που αναφέρεται στο παράρτημα Ι για την καταγωγή αυτή και για το τρίμηνο αυτό.

3. Δεν μπορεί να κατατεθεί καμία αίτηση πιστοποιητικού Α όταν δεν υπάρχει καμία ποσότητα στο παράρτημα Ι.

4. Οι περίοδοι που αναφέρονται στην παράγραφο 1 δεν εφαρμόζονται στις αιτήσεις πιστοποιητικών Β.

Άρθρο 5

Έκδοση των πιστοποιητικών

1. Τα πιστοποιητικά Α εκδίδονται την πέμπτη εργάσιμη ημέρα που έπεται της ημέρας κατάθεσης, της αίτησης, εφόσον κατά το διάστημα αυτό δεν έχουν ληφθεί μέτρα απο την Επιτροπή. Κατά παρέκκλιση από το άρθρο 9 του κανονισμού (ΕΚ) αριθ. 1291/2000, τα δικαιώματα που απορρέουν από τα πιστοποιητικά αυτά δεν είναι μεταβιβάσιμα.

2. Τα πιστοποιητικά Β εκδίδονται χωρίς προθεσμία και χωρίς ποσοτικό περιορισμό.

3. Κανένα πιστοποιητικό δεν μπορεί να εκδοθεί για την εισαγωγή προϊόντων που κατάγονται από αυτές τις χώρες που παρατίθενται το παράρτημα ΙΙ και οι οποίες δεν έχουν διαβιβάσει στην Επιτροπή τις αναγκαίες πληροφορίες για την εφαρμογή μιας διαδικασίας διοικητικής συνεργασίας σύμφωνα με τα άρθρα 63 έως 65 του κανονισμού (ΕΟΚ) αριθ. 2454/93. Η εν λόγω διαβίβαση θεωρείται ότι έχει πραγματοποιηθεί κατά την ημερομηνία δημοσίευσης που προβλέπεται στο άρθρο 11.

Άρθρο 6

Ανώτατη ποσότητα για τα πιστοποιητικά Α

1. Για καθεμία από τις τρεις καταγωγές και για καθένα από τα τρίμηνα που αναφέρονται στο παράρτημα Ι, τα πιστοποιητικά Α εκδίδονται μόνο για ανώτατη ποσότητα που ισούται με το άθροισμα:

α) της ποσότητας που αναφέρεται στο παράρτημα Ι για το τρίμηνο αυτό και για την καταγωγή αυτή·

β) των ποσοτήτων που δεν έχουν ζητηθεί κατά τη διάρκεια του προηγούμενου τριμήνου για την καταγωγή αυτή και

γ) των ποσοτήτων που δεν χρησιμοποιήθηκαν, για τις οποίες έχει πληροφορηθεί η Επιτροπή, των πιστοποιητικών που εκδόθηκαν προηγουμένως.

Ωστόσο, οι μη ζητηθείσες ή οι μη χρησιμοποιηθείσες ποσότητες κατά τη διάρκεια μιας ετήσιας περιόδου, η οποία ορίζεται ότι καλύπτει το διάστημα από την 1η Ιουνίου έως τις 31 του επόμενου Μαΐου, δεν μπορούν να μεταφερθούν στην επόμενη ετήσια περίοδο.

2. Για καθεμία από τις τρεις καταγωγές και για καθένα από τα τρίμηνα που αναφέρονται στο παράρτημα Ι, η ανώτατη ποσότητα η οποία υπολογίζεται σύμφωνα με την παράγραφο 1, κατανέμεται ως εξής:

α) 70 % στους παραδοσιακούς εισαγωγείς·

β) 30 % στους νέους εισαγωγείς.

Πάντως, οι διαθέσιμες ποσότητες κατανέμονται ανεξαρτήτως της κατηγορίας εισαγωγέων, από την πρώτη ημέρα του τρίτου μήνα εκάστου τριμήνου.

3. Θεωρούνται ως παραδοσιακοί εισαγωγείς, οι γεωργικοί έμποροι κατά την έννοια του άρθρου 3, οι οποίοι πραγματοποίησαν εισαγωγές σκόρδων κατά τη διάρκεια των δύο τουλάχιστον εκ των τριών προηγούμενων ημερολογιακών ετών.

4. Θεωρούνται ως νέοι εισαγωγείς, οι γεωργικοί έμποροι, κατά την έννοια του άρθρου 3, που είναι άλλοι από αυτούς που ορίζονται στην παράγραφο 3.

5. Οι αιτήσεις πιστοποιητικών Α που κατατίθενται από τους παραδοσιακούς εισαγωγείς πρέπει να συνοδεύονται από πληροφορίες που θα επιτρέπουν να εξακριβωθεί, εφόσον αυτό γίνεται αποδεκτό από τις αρμόδιες αρχές, ότι πληρούν τους όρους που αναφέρονται στην παράγραφο 3.

Άρθρο 7

Ανακοινώσεις των κρατών μελών προς την Επιτροπή

1. Τα κράτη μέλη ανακοινώνουν στην Επιτροπή

α) τις ποσότητες για τις οποίες έχουν ζητηθεί πιστοποιητικά εισαγωγής η ανακοίνωση αυτή γίνεται με την ακόλουθη περιοδικότητα:

- κάθε Τετάρτη, για τις αιτήσεις που κατατέθηκαν την προηγούμενη Δευτέρα και Τρίτη,

- κάθε Παρασκευή, για τις αιτήσεις που κατατέθηκαν την προηγούμενη Τετάρτη και Πέμπτη,

- κάθε Δευτέρα, για τις αιτήσεις που κατατέθηκαν την Παρασκευή της προηγούμενης εβδομάδας·

β) τις ποσότητες που αφορούν τα πιστοποιητικά εισαγωγής που δεν χρησιμοποιήθηκαν ή χρησιμοποιήθηκαν εν μέρει, οι οποίες αντιστοιχούν στη διαφορά μεταξύ των ποσοτήτων που οπισθογραφήθηκαν στα πιστοποιητικά και των ποσοτήτων για τις οποίες αυτά τα τελευταία έχουν εκδοθεί·

γ) τις ποσότητες που αφορούν τις αιτήσεις πιστοποιητικών Α που αποσύρθηκαν, σε εφαρμογή του άρθρου 8 παράγραφος 3.

Η ανακοίνωση των στοιχείων που αναφέρονται στα στοιχεία β) και γ) πραγματοποιείται κάθε Τετάρτη, για τα στοιχεία που έχουν ληφθεί την προηγούμενη εβδομάδα.

Εάν κατά τη διάρκεια μιας των περιόδων που αναφέρθηκαν στο στοιχείο α) δεν έχει κατατεθεί καμία αίτηση πιστοποιητικού ή δεν υπάρχουν μη χρησιμοποιηθείσες ή αποσυρθείσες ποσότητες κατά την έννοια των στοιχείων β) και γ), το εν λόγω κράτος μέλος ενημερώνει την Επιτροπή κατά τις ημέρες που αναφέρονται στην παρούσα παράγραφο.

2. Οι ανακοινώσεις που αναφέρονται στο παρόν άρθρο:

- κατανέμονται ανά ημέρα καταθέσεως των αιτήσεων, ανά καταγωγή, ανά τύπο πιστοποιητικού, Α ή Β, και ανά τύπο εισαγωγέα, κατά την έννοια του άρθρου 6 παράγραφος 2,

- γίνονται ηλεκτρονικώς επί των εντύπων που έχει απευθύνει για το σκοπό αυτό η Επιτροπή στα κράτη μέλη.

Άρθρο 8

Έκδοση των πιστοποιητικών Α

1. Όταν η Επιτροπή διαπιστώνει, με βάση τις πληροφορίες που της ανακοινώθηκαν από τα κράτη μέλη κατ' εφαρμογή του άρθρου 7, ότι οι αιτήσεις πιστοποιηπκών Α υπερβαίνουν το διαθέσιμο υπόλοιπο μιας εκ των ανώτατων ποσοτήτων που έχουν υπολογιστεί σύμφωνα με το άρθρο 6 παράγραφοι 1 και 2, αποφασίζει, κατά περίπτωση, ενιαίο ποσοστό μείωσης των ποσοτήτων που αναγράφονται στις επίμαχες αιτήσεις και διακόπτει την έκδοση πιστοποιητικών Α έως την ημερομηνία που αναφέρεται στο άρθρο 6 παράγραφος 2 δεύτερο εδάφιο ή για το υπόλοιπο διάστημα τον εν λόγω τριμήνου, για τις οικείες μεταγενέστερες αιτήσεις.

2. Για την εξέταση που αναφέρεται στην παράγραφο 1, η Επιτροπή λαμβάνει υπόψη της τα πιστοποιητικά Α που έχουν ήδη εκδοθεί ή θα εκδοθούν για το τρίμηνο και την εν λόγω καταγωγή.

3. Όταν, σε εφαρμογή της παραγράφου 1, η ποσότητα για την οποία έχει εκδοθεί πιστοποιητικό Α είναι κατώτερη από τη ζητηθείσα ποσότητα, η αίτηση πιστοποιηπκού μπορεί να αποσυρθεί εντός προθεσμίας τριών εργάσιμων ημερών, που υπολογίζονται από την ημερομηνία δημοσιεύσεως του κανονισμού, ο οποίος θεσπίστηκε σε εφαρμογή της παραγράφου 1. Σε περίπτωση τέτοιας απόσυρσης, αποδεσμεύεται αμέσως η εγγύηση.

4. Το άρθρο 8 παράγραφος 4 του κανονισμού (ΕΚ) αριθ. 1291/2000 δεν εφαρμόζεται στα πιστοποιητικά Α.

ΤΙΤΛΟΣ II

Πιστοποιητικά καταγωγής

Άρθρο 9

Γενικές διατάξεις

Η θέση σε ελεύθερη κυκλοφορία στην Κοινότητα σκόρδων καταγωγή τρίτων χωρών που περιλαμβάνονται στο παράρτημα II προϋποθέτει:

α) την προσκόμιση πιστοποιητικού καταγωγής που εκδίδεται από τις αρμόδιες αρχές των εν λόγω χωρών, σύμφωνα με τις διατάξεις των άρθρων 55 έως 65 του κανονισμού (ΕΟΚ) αριθ. 2454/93 και

β) ότι το προϊόν έχει μεταφερθεί απευθείας από τις εν λόγω χώρες στην Κοινότητα.

Άρθρο 10

Απευθείας μεταφορά

1. Θεωρούνται ότι μεταφέρονται απευθείας στην Κοινότητα από τις τρίτες χώρες που περιλαμβάνονται στο παράρτημα II:

α) τα προϊόντα που μεταφέρονται χωρίς να διέλθουν από το έδαφος μιας άλλης τρίτης χωρας·

β) τα προϊόντα που μεταφέρονται μέσω του εδάφους χωρών άλλων από τις χώρες καταγωγής, με ή χωρίς μεταφόρτωση ή προσωρινή αποθήκευση στις εν λόγω χώρες, υπό τον όρο ότι η μεταφορά μέσω των χωρών αυτών δικαιολογείται για γεωγραφικούς λόγους ή αποκλειστικά λόγω των απαιτήσεων της μεταφοράς και ότι τα προϊόντα:

- παρέμειναν υπό την επιτήρηση των τελωνειακών αρχών της χώρας διαμετακόμισης ή αποθήκευσης,

- δεν διατέθηκαν στο εμπόριο ή στην κατανάλωση σ' αυτή και

- δεν υπέστησαν, ενδεχομένως, εργασίες άλλες από εκφόρτωση, επαναφόρτωση ή οποιαδήποτε εργασία που αποσκοπεί στη διατήρησή τους σε καλή κατάσταση.

2. Η απόδειξη ότι τηρήθηκαν οι προϋποθέσεις που καθορίζονται στη παράγραφο 1 στοιχείο β) παρέχεται στις αρχές της Κοινότητας με την υποβολή:

α) είτε ενιαίου τίτλου μεταφοράς που εκδίδεται από τις χώρες καταγωγής και καλύπτει τη διέλευση από τη χώρα διαμετακόμισης·

β) είτε βεβαίωσης που εκδίδουν οι τελωνειακές αρχές της χώρας διαμετακόμισης και που περιλαμβάνει:

- ακριβή περιγραφή των εμπορευμάτων,

- την ημερομηνία εκφόρτωσης και επαναφόρτωσης των εμπορευμάτων ή ενδεχομένως, της φόρτωσης ή εκφόρτωσης αυτών από πλοίο, με ένδειξη των σκαφών που χρησιμοποιήθηκαν,

- την πιστοποίηση των συνθηκών υπό τις οποίες πραγματοποιήθηκε η παραμονή τους·

γ) είτε ελλείψει αυτών, όλων των αποδεικτικών εγγράφων.

Άρθρο 11

Διοικητική συνεργασία

Μόλις οι πληροφορίες που είναι απαραίτητες για την εφαρμογή της διαδικασίας διοικητικής συνεργασίας, σύμφωνα με τα άρθρα 63 έως 65 του κανονισμού (ΕΟΚ) αριθ. 2454/93, διαβιβασθούν από τις τρίτες χώρες που περιλαμβάνονται στο παράρτημα II, δημοσιεύονται στην Επίσημη Εφημερίδα των Ευρωπαϊκών Κοινοτήτων, σειρά C.

ΤΙΤΛΟΣ III

Τελικές διατάξεις

Άρθρο 12

Οι κανονισμοί (ΕΟΚ) αριθ. 1859/93 και (ΕΟΚ) αριθ. 544/97 καταργούνται κατά την ημερομηνία που αναφέρεται στο άρθρο 13 δεύτερο εδάφιο.

Άρθρο 13

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από την 1η Ιουνίου 2001. Ωστόσο, δεν εφαρμόζεται στις θέσεις σε ελεύθερη κυκλοφορία που πραγματοποιήθηκαν βάσει πιστοποιητικών εισαγωγής που εκδόθηκαν σύμφωνα με τον κανονισμό (ΕΚ) αριθ. 1104/2000 πριν από την ημερομηνία αυτή. Οι κανονισμοί που αναφέρονται στο άρθρο 12 εξακολουθούν να εφαρμόζονται στις εν λόγω θέσεις σε ελεύθερη κυκλοφορία.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 30 Μαΐου 2001.

Για την Επιτροπή

Franz Fischler

Μέλος της Επιτροπής

(1) ΕΕ L 297 της 21.11.1996, σ. 1.

(2) ΕΕ L 129 της 11.5.2001, σ. 3.

(3) ΕΕ L 142 της 29.5.2001, σ. 7.

(4) ΕΕ L 170 της 13.7.1993, σ. 10.

(5) ΕΕ L 333 της 29.12.2000, σ. 49.

(6) ΕΕ L 152 της 24.6.2000, σ. 1.

(7) ΕΕ L 84 της 26.3.1997, σ. 8.

(8) ΕΕ L 315 της 25.11.1998, σ. 10.

(9) ΕΕ L 253 της 11.10.1993, σ. 1.

(10) ΕΕ L 141 της 28.5.2001, σ. 1.

(11) ΕΕ L 125 της 26.5.2000, σ. 21.

ΠΑΡΑΡΤΗΜΑ I

Ποσοστώσεις που άνοιξαν κατ' εφαρμογή της απόφασης 2001/404/ΕΚ για τις εισαγωγές σκόρδων που υπάγονται στον κωδικό ΣΟ 0703 20 00

>ΘΕΣΗ ΠΙΝΑΚΑ>

ΠΑΡΑΡΤΗΜΑ ΙΙ

Κατάλογος των τρίτων χωρών που αναφέρονται στο άρθρο 9

Λίβανος

Ιράν

Ηνωμένα Αραβικά Εμιράτα

Βιετνάμ

Μαλαισία